ยอดใช้ไฟเดือน ม.ค.พุ่ง 21.01%
กฟผ.เผยยอดใช้ไฟเดือนม.ค.พุ่ง 21.01% ส่งสัญญาณศก.ไทยฟื้นตัว
3 ก.พ. 2553

กฟผ.เผยยอดใช้ไฟเดือนม.ค.พุ่ง 21.01% ส่งสัญญาณศก.ไทยฟื้นตัว
นายสุทัศน์ ปัทมสิริวัฒน์ ผู้ว่าการการไฟฟ้าฝ่ายผลิตแห่งประเทศไทย (กฟผ.) กล่าวว่า ปริมาณการใช้พลังงานไฟฟ้าในเดือน ม.ค.2553 มีจำนวนเท่ากับ 12,281 ล้านหน่วย ซึ่งเมื่อเทียบกับเดือน ม.ค.2552 ปรับตัวสูงขึ้น 2,132 ล้านหน่วยหรือคิดเป็น 21.01% เป็นผลมาจากแนวโน้มเศรษฐกิจไทยที่ฟื้นตัวต่อเนื่องและกระจายตัวในแต่ละภาคเศรษฐกิจมากขึ้น นอกจากนี้ด้านสภาพอากาศโดยทั่วไปในเดือน ม.ค.2553 ก็มีอุณหภูมิเฉลี่ยสูงกว่าในปีที่ผ่านมาอีกด้วย  อย่างไรก็ตามหากปีนี้ประเทศไทยมีการเติบโตของ GDP ประมาณ 3.5% ตามที่รัฐบาลได้คาดการณ์ไว้จริง ก็คาดว่าระบบไฟฟ้าของประเทศจะสามารถรองรับการเติบโตของเศรษฐกิจได้อย่างพอเพียง         ทั้งนี้ระบบไฟฟ้าของประเทศยังคงมีปัจจัยความเสี่ยงจากการที่ใช้เชื้อเพลิงก๊าซธรรมชาติในสัดส่วนที่สูงถึง 70% และในปีนี้ปริมาณน้ำในเขื่อนของ กฟผ.อยู่ในเกณฑ์ค่อนข้างน้อย หากมีเหตุการณ์ฉุกเฉินเกิดขึ้นอาจไม่สามารถเดินเครื่องผลิตไฟฟ้าช่วยเสริมระบบได้อย่างเต็มที่  
สำหรับสรุปปริมาณการใช้พลังงานไฟฟ้าปี 2552 ที่ผ่านมารวมทั้งสิ้นจำนวน 145,233 ล้านหน่วย เมื่อเปรียบเทียบกับ ปี 2551 ปรับตัวเพิ่มขึ้นเล็กน้อยเพียง 5.5 ล้านหน่วย หรือคิดเป็น 0.004% สาเหตุหลักมาจากวิกฤติเศรษฐกิจโลกในช่วงครึ่งปีแรกที่ส่งผลกระทบต่อเศรษฐกิจไทยทุกภาคส่วน          อย่างไรก็ตาม จากมาตรการกระตุ้นเศรษฐกิจของรัฐบาลทำให้ครึ่งปีหลังสภาวะเศรษฐกิจของประเทศเริ่มฟื้นตัวขึ้น โดยสะท้อนจากการใช้พลังงานไฟฟ้าที่เริ่มเป็นบวก ในช่วงไตรมาสที่ 3 ของปี 2552 ต่อเนื่องมาถึงเดือนแรกของปี 2553 และคาดการณ์ว่าปี 2553 พลังงานไฟฟ้าผลิตและซื้อ เพิ่มขึ้น 4.72 %, พลังงานไฟฟ้าสูงสุด เพิ่มขึ้น 5.21%